‘তৃণমূল মানেই…,’ হিন্দমোটর কাণ্ডে শাসক দলকে তোপ শুভেন্দুর

ওয়েব ডেস্ক: উত্তরপাড়ায় (Uttarpara) নাবালিকাকে যৌন নির্যাতনের (Sexual Harassment) অভিযোগে গ্রেফতার তৃণমূল (TMC) ঘনিষ্ঠ যুবনেতা। সিভিক পরিচয় দিয়ে নাবালিকার সঙ্গে কুকর্মের অভিযোগে উত্তরপাড়ার দীপঙ্কর অধিকারীকে ধরে পুলিশ। জানা গিয়েছে, বছর ষোলোর নাবালিকা তার এক বন্ধুর সঙ্গে বন্ধ হিন্দমোটর কারখানার ভিতর গিয়েছিল গতকাল সন্ধায়। সেখানে সোনাই ও তার দুই বন্ধু ওই নাবালিকাকে ধর্ষণ করে বলে অভিযোগ।

তৃণমূলের বিভিন্ন কর্মসূচিতে অভিযুক্তকে দেখা যায় বলে খবর। উত্তরপাড়া ও হুগলি জেলার একাধিক শাসক দলের নেতার সঙ্গে যুবকের ছবি থাকায় তা নিয়ে কটাক্ষ করতে ছাড়েনি বিজেপি (BJP)। আর এবার এই ঘটনার কথা উল্লেখ করে তৃণমূলকে নিশানা করলেন বিধানসভার বিরোধী দলনেতা শুভেন্দু অধিকারী (Suvendu Adhikari)। তাঁর কটাক্ষ, ‘তৃণমূল মানেই ধর্ষক’।

আরও পড়ুন: চম্পাহাটিতে বাজি কারখানায় ভয়াবহ বিস্ফোরণ! জখম ৪

সোশ্যাল মিডিয়া হ্যান্ডেল থেকে এই ঘটনায় অভিযুক্তর একাধিক তৃণমূল নেতার সঙ্গে ছবি পোস্ট করে শুভেন্দু লেখেন, ‘রাজ্যে তৃণমূল সরকারের বদান্যতায় মা বোনেদের নিরাপত্তা শিকেয় উঠেছে। তৃণমূলের লাল চুল কানে দুল মার্কা সব দামাল সম্পদদের হাতে রাস্তাঘাট থেকে শিক্ষাঙ্গণ কোথাও মেয়েদের সুরক্ষা নেই।’

এই পোস্টে মুখ্যমন্ত্রীকেও কটাক্ষ করতে ছাড়েননি শুভেন্দু। তিনি লেখেন, ‘পরিস্থিতি এমনই যে স্বয়ং মুখ্যমন্ত্রীকে বাংলার মেয়েদের রাত আটটার পর বাইরে না বেরোনোর পরামর্শ দিতে হয়।’ এর পরেই বাংলায় পরিবর্তনের ডাক দিয়ে বিজেপি নেতা লেখেন, ‘পশ্চিমবঙ্গের এই নারকীয় পরিস্থিতি থেকে পরিত্রাণ পেতে, মা বোনেদের সুরক্ষা নিশ্চিত করতে অবিলম্বে এই সরকারকে উৎখাত করা প্রয়োজন।’

দেখুন আরও খবর: